b"\n_START_ARTICLE_\nSlovenska popevka 1982\n_START_PARAGRAPH_\nSlovenska popevka 1982 je potekala 4. in 5. junija v Linhartovi dvorani Cankarjevega doma pod imenom Dnevi slovenske zabavne glasbe \xe2\x80\x93 Ljubljana '82. Prvi ve\xc4\x8der so izvedli 15 novih popevk (tekmovalni pop-rock ve\xc4\x8der), \xc4\x8demur so sledili retrospektivni koncert slovenskih skladb v izvedbi tujih gostov, glasovanje in podelitev nagrad. Prihodnji ve\xc4\x8der pa je bil slavnostni koncert ob 70-letnici Bojana Adami\xc4\x8da, v okviru katerega so ob spremljavi Revijskega orkestra RTV Ljubljana in gostujo\xc4\x8dih glasbenikov njegove pesmi interpretirali Marjana Der\xc5\xbeaj, Majda Sepe, Pepel in kri, Elda Viler, Gabi Novak in Arsen Dedi\xc4\x87. Koncertu je sledila revija gostujo\xc4\x8dih pevcev iz tujine \xe2\x80\x93 Kamelia Todorova (Bolgarija), Karen Black (Irska), Erzs\xc3\xa9bet De\xc3\xa1k (Mad\xc5\xbearska), Rossella Caprioli (Italija), Liisa Tavi (Finska), Marisa (Malta), Mike Redway (Velika Britanija), Sven Jenssen (Zahodna Nem\xc4\x8dija), Roland Neudert (Vzhodna Nem\xc4\x8dija), Arsen Dedi\xc4\x87 (Hrva\xc5\xa1ka) in skupina Kim (Hrva\xc5\xa1ka) \xe2\x80\x93, v zaklju\xc4\x8dnem delu pa so razglasili prejemnike plaket za najbolj\xc5\xa1o izvedbo slovenske pesmi iz prvega ve\xc4\x8dera in izvedli nagrajene pesmi. Spet so uvedli nagrade ob\xc4\x8dinstva, strokovne \xc5\xbeirije in mednarodne \xc5\xbeirije. Nove pesmi so bile zapete le v slovenskih izvedbah. Prvi ve\xc4\x8der je vodila Sonja Polanc, drugega pa Janez Vrhovec."